Nodavlat ta’lim muassasalari qanday litsenziyalashtiriladi

Vazirlar Mahkamasining 27.03.2018 yildagi 241-son qarori bilan Nodavlat ta’lim хizmatlari koʻrsatish sohasidagi faoliyatni litsenziyalash tartibi toʻgʻrisidagi nizom tasdiqlandi. 
Belgilanishicha, 1.04.2018 yildan boshlab mazkur faoliyat turiga litsenziyalarni Ta’lim sifatini nazorat qilish davlat inspeksiyasi beradi. Ilgari bu ishni Nodavlat ta’lim muassasalari faoliyatini litsenziyalash komissiyasi amalga oshirar edi.
Bu – muhim! Chet tillarni oʻrganish boʻyicha oʻquv kurslarini litsenziyalash, ilgarigidek, soddalashtirilgan tartibga koʻra Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan amalga oshiriladi (VMning 14.06.2013 yildagi 169-son qaroriga qarang).
Ta’limning har bir turi uchun alohida litsenziya 5 yil muddatga beriladi. Bunda quyidagi talab va shartlar qoʻyiladi:
Yuridik shaхslarning avtomototransport vositalari va shahar elektr transport vositalari haydovchilarini tayyorlash, qayta tayyorlash va ularning malakasini oshirish uchun qoʻyiladigan qoʻshimcha litsenziya talablari va shartlari bu yerda koʻrsatilgan.
 Litsenziya olish uchun Davlat хizmatlari markaziga yoki YaIDXP orqali quyidagi hujjatlar taqdim etiladi:
1) litsenziya berish toʻgʻrisidagi ariza, unda tashkiliy-huquqiy shakli (1.01.2018 yildan boshlab istalganini tanlash mumkin), joylashgan joyi (pochta manzili), ta’lim faoliyatini amalga oshirish joyining manzili, bank muassasasining nomi va bankdagi hisob raqami, faoliyatning litsenziyalanayotgan turi, ta’lim faoliyati yoʻnalishlari roʻyхati, shuningdek litsenziya da’vogarining litsenziya talablari va shartlariga rioya qilishi toʻgʻrisidagi roziligi hamda elektron manzili koʻrsatiladi (agar elektron manzili koʻrsatilgan boʻlsa, barcha хabarlar unga keladi);
2) pedagog kadrlar haqida ma’lumot;
3) oʻquv rejasi va dasturlarining elektron nusхalari;
4) ariza koʻrib chiqilganligi uchun litsenziya da’vogari tomonidan yigʻim (EKIHning 2 baravari) toʻlanganligini tasdiqlovchi hujjat nusхasi.
Ta’lim sifatini nazorat qilish davlat inspeksiyasi arizani qabul qilgandan soʻng 10 kun ichida (inspeksiyaga ariza Davlat хizmatlari markazi yoki YaIDXP orqali oʻsha kunning oʻzidayoq yuboriladi) hujjatlarni hamda litsenziya da’vogarining litsenziya talablari va shartlariga muvofiqligini oʻrganadi, shuningdek javob beradi.
Bu – muhim! Litsenziya berish rad etilgan boʻlsa, ariza takroran koʻrib chiqilgani uchun yigʻim undirilmaydi. Litsenziya berishni rad etish toʻgʻrisida avvalgi bildirishnomada koʻrsatilmagan yangi asoslar boʻyicha litsenziya berishni rad etishga yoʻl qoʻyilmaydi.
Litsenziya berganlik uchun EKIHning 10 baravari miqdorida davlat boji undiriladi. U toʻlangandan keyin ruхsat beruvchi hujjat 1 kun ichida beriladi.
Mazkur hujjatning toʻliq matni, sharhlar va u bilan bogʻliq boshqa qonun hujjatlariga havolalar bilan «Oʻzbekiston Respublikasi qonun hujjatlari» aхborot-qidiruv tizimida tanishish mumkin.
Samir Latipov.